钦定古今图书集成/明伦汇编/官常典/第069卷 > 武陵王赞
## 钦定古今图书集成/明伦汇编/官常典/第069卷 > 武陵王赞

按《宋书》本传，“武陵王赞，字仲敷，明帝第九子也。泰始
六年生。其年诏曰：‘世祖孝武皇帝虽恃尊堕惠，勋狭
政弛。乐饮无餍，事因于宁泰；任威纵费，义缘于务寡。
故以积怨动天，流殃后嗣。景和肇衅，义嘉成祸，世祖
继体，陷宪无遗。昔皇家中圮，衔生惧灭，赖英孝感奋，
扫雪冤耻。勋缵坠历，拯兹穷氓，继绝追远，礼训攸尚。
况既帝且兄，而缺斯典。今以第九子智随奉世祖为
子武陵郡，大明之世，事均代邦，可封智随武陵王，食
邑五千户。寻世祖一门，女累不少，既无釐总，义须防
闲诸侯，虽不得祖称天子，而事有一家之切。且归宁
有所，疹疾相营，得失是任。闺房有禀，朕应天在位，恩
深九族，庶此足申追睦之怀，敷爱之旨’。”后废帝元徽
四年，出为使持节、督南徐兖、青、冀五州诸军事、北中
郎将、南徐州刺史。顺帝昇明元年，迁持节、督郢州司
州之义阳诸军事、前将军、郢州刺史。二年，为沈攸之
所围，徙都督荆、湘、雍益、梁、宁南北秦八州诸军事、安
西将军、荆州刺史，持节如故。攸之平，乃之镇，其年薨，
时年九岁，国除。